Antti Soikkeli

Antti Vilho Soikkeli (29. lokakuuta 1883 Kuopio – 17. tammikuuta 1937 Kuopio) oli suomalainen poliitikko, joka toimi STPV:n kansanedustajana vuosina 1924–1927. Soikkeli erotettiin puolueen eduskuntaryhmästä helmikuussa 1926, jonka jälkeen hän jatkoi sitoutumattomana.

 Elämä 
 Nuoruusvuodet 
Antti Soikkelin vanhemmat olivat Kontiolahdelta kotoisin ollut kupariseppä Antti Soikkeli (1854-1894) ja Kaavissa syntynyt Maria (Maija) Stiina Partanen (1859-1917). Hän työskenteli Kuopiossa muun muassa kenkätehtaalla, konepuuseppänä ja 1920-luvun alusta lähtien Osuusliike Työkansan varastonhoitajana.

 Työväenliikkeeseen ja politiikkaan 
Itkonniemen kaupunginosassa asunut Soikkeli liittyi työväenliikkeeseen 1910-luvun vaihteessa. Hän toimi Suomen Puutyötekijäin Liiton Kuopion puuseppien ammattiosaston rahastonhoitajana sekä sosialidemokraattisen kunnallistoimikunnan sihteerinä. Soikkeli kuului myös Kuopion Työväen Osuuskaupan hallintoneuvostoon ja Savon Työväen Säästöpankin hallitukseen. Yleislakon aikana hän oli Kuopion lakkokomitean jäsen, mutta pysyi sivussa sisällissodan tapahtumista.

Syksyllä 1918 Soikkeli lähti elvyttämään sodan lamauttamaa työväenliikkeen järjestötoimintaa. Joulukuun kunnallisvaaleissa hänet valittiin Kuopion kaupunginvaltuustoon sosialidemokraattien listoilta. Kaarlo Luodon johtamien kommunistien vallattua Kuopion työväenyhdistyksen Soikkeli oli 1920 perustamassa uutta Kuopion sosialidemokraattista työväenyhdistystä ja sen äänenkannattajaa Savon Työmiestä. Loikattuaan pian itsekin kommunisteihin hänet tuomittiin sakkoihin luvattomasta rahankeräyksestä Neuvosto-Venäjän hätääkärsiville. Syksyllä 1921 Soikkeli valittiin kaupunginvaltuustoon SSTP:n ehdokkaana. Viranomaisten lakkautettua puolueen hän siirtyi seuraajaksi perustetun STPV:n riveihin ja nousi eduskuntaan 1924.

 Erottaminen 
Keväällä 1925 STPV:n eduskuntaryhmän sihteeri Toivo Vuorela syytti Soikkelia kavalluksesta ja vekseliväärennöksesta. SKP:n politbyroo vaati hänen erottamistaan ja tuomitsemistaan, mutta asiaa ei saatettu milloinkaan julkisuuteen. Soikkeli erotettiin lopulta eduskuntaryhmästä 4. helmikuuta 1926, kun hänet oli useita kertoja tavattu päihtyneenä julkisilla paikoilla, jonka lisäksi hän oli luvatta jäänyt pois useista täysistunnoista ja ryhmäkokouksista.

Suomen Sosialidemokraatti väitti Soikkelin eroneen itse, koska hän ei katsonut voivansa toimia ryhmän noudattamien periatteiden mukaisesti. Soikkeli olikin lähettänyt eduskuntaryhmälle kirjeen, jossa hän kinasteluun kyllästyneenä kertoi ryhtyvänsä riippumattomaksi, mutta kyse ei ollut virallisesta eroilmoituksesta. Lehden pakinoitsija Yrjö Räisänen oli juuri ennen erottamista luonnehtinut Soikkelia "järkimieheksi" ja ihmetellyt, miten tämä jaksaa roikkua kommunistien mukana. Hänen mukaansa Soikkeli ei ollut vakaumuksellinen kommunisti, vaan hypännyt heidän kelkkaansa eduskuntaan päästäkseen. Erottamisen syynä Räsänen piti poliittisia erimielisyyksiä ja väitti ettei hänen pitkään tuntemansa Soikkanen ollut lätrännyt viinan kanssa edes ennen kieltolakia.

Kesällä 1927 Soikkeli päätyi toistuvasti otsikoihin runsaan alkoholinkäyttönsä vuoksi. Kesäkuun alussa Soikkelin kerrottiin kaatuneen Kuopion asemalla vahvassa laitamyötäisessä ja jääneen melkein junan alle, jonka jälkeen hänet vietiin poliisin pahnoille. Pari viikkoa myöhemmin Soikkeli oli poistettu junasta Hiirolan asemalla. Valtiopäivien päättyessä juhannuksen alla hän jätti päättäjäisjuhlallisuudet väliin ja lähti kotiinsa pikajunalla. Soikkeli oli sammunut junaan jo ennen Riihimäkeä kansanedustajille myönnetty Valtionrautateiden vapaalippu rintapielessä retkottaen. Soikkelin liiveistä löytyi pirtupänikkä, jonka hallussapidosta hän sai sakkoa. Soikkelin väitettiin myös kesän aikana esiintyneen puhetilaisuudessaan humalassa.

Ainoan kansanedustajakautensa jälkeen Soikkeli vetäytyi politiikasta ja muista luottamustehtävistään. Hän kuoli kotonaan 53-vuotiaana tammikuussa 1937.

 Perhe 
Antti Soikkelin ensimmäinen puoliso oli Karttulassa syntynyt Kustaava Hänninen (s. 1887). Leskeksi jäätyään hän avioitui palvelijatar Johanna (Hanna) Rautiaisen kanssa 1916.

 Lähteet 

Luokka:Kansanedustajat
Luokka:Suomen sosialistisen työväenpuolueen poliitikot
Luokka:Suomen Sosialidemokraattisen Puolueen poliitikot
Luokka:Kuopion kaupunginvaltuutetut
Luokka:Pohjois-Savon vaalipiiri
Luokka:Vuonna 1883 syntyneet
Luokka:Vuonna 1937 kuolleet